蕭器之小飲誦王舒公藥名詩因效其體
作者：孔平仲
朝代：宋

paragraphs: 蕭郎嘉客近遠志，把酒勸賓郎半醉。
自然同類易相投，官守從容况無事。
清晨麴糵寒有力，倒洒金鍾乳花滴。
十分蘸甲香且醇，不覺昏黄連夜色。
雀噪烏栖奈晚何，匆匆白日若飛梭。
青青百草霜已歇，牆陰淺白微輕雪。
庭梅香膩粉苞解，歲律將旋復花發。
銅壺泣水銀箭短，漏聲斷續隨風遠。
起視天南星斗稀，蟾蜍已黑牽牛低。
知子多情惜分散，山公酩酊自當歸。